b'\n_START_ARTICLE_\nClarence Campbell\n_START_SECTION_\nMladost in zgodnja kariera\n_START_PARAGRAPH_\nCampbell se je rodil v Flemingu in obiskoval srednjo \xc5\xa1olo Strathcona Collegiate Institute, ki je danes znana kot Old Scona Academic High School. Na univerzi Alberta je prejel diplomo iz prava leta 1924 in je bil Rhodesov \xc5\xa1tipendist na Univerzi Oxford, kjer je igral za univerzitetni hokejski klub._NEWLINE_Campbell je delal kot sodnik v NHL od 1933 do 1939. Sodil je nekatere zgodovinsko pomembne tekme, npr. tisto leta 1937, ko se je kon\xc4\x8dala kariera velikega Howieja Morenza, ker si je zlomil nogo, ta po\xc5\xa1kodba je naposled pripeljala do Morenzove smrti. Sodil je celo grobo tekmo kon\xc4\x8dnice med Montreal Maroonsi in Boston Bruinsi, v kateri je \xc5\xa1el Dit Clapper s palico nad igralca. Jezen s Clapperjevimi dejanji je Campbell Clapperja opsoval, \xc4\x8demur je sledil mo\xc4\x8dan branil\xc4\x8dev udarec, ki je Campbella zravnal na tla. Campbell se je po tekmi zavedal svoje provokativne geste in oddal le zelo prizanesljivo poro\xc4\x8dilo o incidentu, NHL predsednik Frank Calder je tako Clapperju nalo\xc5\xbeil le denarno kazen._NEWLINE_Na tekmi Toronto Maple Leafsov leta 1939 je Campbell dosodil sporno odlo\xc4\x8ditev, ko je bil branilec Red Horner na tleh zaradi udarca s palico. Dosodil je namre\xc4\x8d le dvominutno kazen, \xc4\x8deprav je Horner krvavel. Lastnik Leafsov Conn Smythe se je prito\xc5\xbeil na ligo in zahteval konec Campbellove sodni\xc5\xa1ke kariere, in liga se je strinjala.\n_START_SECTION_\nNenadejani naslednik\n_START_PARAGRAPH_\nCalder se je odlo\xc4\x8dil, da pusti Campbella delati v njegovi pisarni po koncu sodni\xc5\xa1ke kariere, in postajalo je vse bolj o\xc4\x8ditno, da si predsednik lige pripravlja zamenjavo. Toda izbruhnila je druga svetovna vojna in Campbell se je vpisal v vojsko. Napredoval je do podpolkovnika in po vojni je postal Kralji\xc4\x8din svetovalec in bil eden od to\xc5\xbeilcev na eni od \xc5\xa1tevilnih sodb vidnej\xc5\xa1im nacistom, ki so jim sodili zaradi zlo\xc4\x8dinov proti \xc4\x8dlove\xc4\x8dnosti. Sprejeto je bilo, da je Campbell sodeloval v N\xc3\xbcrnber\xc5\xa1kih procesih, kar pa je sam zanikal v \xc4\x8dlanku v \xc4\x8dasniku Sports Illustrated v poznih 60. letih._NEWLINE_Medtem je Calder umrl in zaradi Campbellove odsotnosti je liga za novega predsednika imenovala Reda Duttona. Toda Dutton ni \xc5\xbeelel te slu\xc5\xbebe in je po Campbellovi vrnitvi v Kanado leta 1946 odstopil. Campbell je tako sprejel mesto predsednika. Vsekakor je bil usposobljen za polo\xc5\xbeaj, predvsem zaradi svojih pravnih in hokejskih izku\xc5\xa1enj. Ena izmed prvih potez, ki jih je povlekel, je bil izgon igralcev Billya Taylorja in Dona Gallingerja iz lige zaradi stavnih poslov leta 1949.\n_START_SECTION_\nPredsednik lige\n_START_PARAGRAPH_\nKot NHL predsednik je Campbell verjetno najbolj poznan po suspendiranju zvezdnika Montreal Canadiensov Maurica Richarda za preostale tri tekme rednega dela sezone 1954/55 in za vse tekme kon\xc4\x8dnice. Suspenz je bil posledica Richardovega obna\xc5\xa1anja, saj je 13. marca na tekmi proti Boston Bruinsom udaril stranskega sodnika Cliffa Thompsona (Thompson je predtem dr\xc5\xbeal Richarda, da bi dovolil igralcu Bostona Halu Laycoeju, da udari Richarda). 17. marca je bil Campbell tako med spremljanjem tekme med Canadiensi in Detroit Red Wingsi v dvorani Montreal Forum predmet dra\xc5\xbeenja in obmetavanja z najrazli\xc4\x8dnej\xc5\xa1imi predmeti. Pobesneli Montrealovi navija\xc4\x8di so namre\xc4\x8d Campbella videli kot primer mestne angle\xc5\xa1ko-kanadske elite, ki zatira francosko-kanadsko manj\xc5\xa1ino. Potem ko so navija\xc4\x8di v dvorani vrgli solzivec, je Campbell dvorano zapustil, tekma je bila registrirana z zmago Red Wingsov in potrebna je bila evakuacija dvorane. Sledili so izgredi, v katerih je bilo aretiranih 60 ljudi, gmotne \xc5\xa1kode je bilo za 500.000 US$. Na\xc4\x8din, s katerim so Red Wingsi pri\xc5\xa1li do zmage, je mo\xc5\xa1tvo preganjalo \xc5\xa1e mnogo let (ve\xc4\x8d informacij je tukaj)._NEWLINE_Campbell se je uvrstil v Hokejski hram slavnih leta 1966. Odigral je klju\xc4\x8dno vlogo pri \xc5\xa1iritvi lige leta 1967, ki je \xc5\xa1tevilo mo\xc5\xa1tev podvojila. Ligo je obdr\xc5\xbeal pri \xc5\xbeivljenju v 70. letih, ko je WHA vdirala in konkurirala NHL-u. Campbell je v svoji pisarni pogosto prebijal po 18 ur dnevno._NEWLINE_Na za\xc4\x8detku obdobja \xc5\xa1iritev lige v sezoni 1967/68 so se NHL klubi odlo\xc4\x8dili izpostaviti dose\xc5\xbeke predsednika tako, da so darovali pokal Clarence S. Campbell Bowl v njegov spomin. Ko je bila liga v sezoni 1974/75 preurejena v dve konferenci in \xc5\xa1tiri divizije, so Campbella po\xc4\x8dastili s tem, da so eno od dveh konferenc poimenovali po njem. Nadaljevali so s tem, da so prvaku konference Campbell podelili Campbell Bowl. \xc4\x8ceprav je bila Konferenca Campbell v sezoni 1993/94 preimenovana v Zahodno konferenco, se Campbell Bowl \xc5\xa1e danes podeljuje prvaku konference.\n_START_SECTION_\nPoznej\xc5\xa1e \xc5\xbeivljenje\n_START_PARAGRAPH_\nLeta 1976 so ga obto\xc5\xbeili podkupovanja letalskega funkcionarja. Bil je obsojen, a je njegovo kazen pla\xc4\x8dala NHL, zaporne kazni pa ni odsedel zaradi svoje visoke starosti. Campbell je bil leta 1977, ko je odstopil s polo\xc5\xbeaja predsednika NHL, \xc5\xbee zelo na\xc4\x8detega zdravja. Zadnja leta \xc5\xbeivljenja je prebil s stalnimi respiratornimi zdravstvenimi te\xc5\xbeavami. Umrl je 24. junija 1984.'